Kvinden har efter overfaldet tegn på forbrænding af huden

En 46-årig kvinde blev tirsdag morgen udsat for et overfald, hvor en mand pludselig kastede en ukendt væske i hovedet på hende.

Det skriver Nordjyske.

Kvinden var på vej på arbejde på et stisystem i den nordlige ende af Bygmarken i Thisted kommune i Nordjylland.

Mellem klokken 06 og 06.20 mødte hun en mørkklædt mand, som gik i den modsatte retning og pludselig kastede manden med den endnu ukendte væske.

- Hun nåede at vende hovedet så meget, at det ramte siden af hovedet, fortæller politikommissær Bjørn Bo fra Thisted Politi til avisen.

Kvinden blev efterfølgende behandlet på sygehuset i Thisted.

Skaderne var heldigvis begrænset, men ifølge politiet fandt lægerne tegn på forbrændinger af kvindens hud.

I forbindelse med overfaldet efterlyser politiet nu en mand, som kvinden mødte på stisystemet kort efter overfaldet.

Manden, som gik med en hvid Labrador, har ifølge politiet muligvis set gerningsmanden til overfaldet.

- Gerningsmanden beskrives som 170 til 180 cm høj og almindelig af bygning, forklarer Bjørn Bo og siger, at personen var iklædt mørk jakke og mørke bukser og havde en hue og et halstørklæde, som dækkede ansigtet.

Politipatruljer har undersøgt området, men ikke fundet spor efter manden eller fundet flasken, som var en klar halvlitersflaske.

Det eventuelle vidne eller andre, der kender til sagen kan ringe til politiet på 114.